Nuusdag van e.tv oornag gesluit | Netwerk24
Deur Johan Eybers 03 November 2019 00:03
Die TV-nuusaanbieders Suzaan Steyn, Rozanne McKenzie en Elvis Presslin is deel van 'n span wat hul werk kwyt is nadat e.tv uit die bloute aangekondig het hy sluit sy Afrikaanse nuusbulletin, Nuusdag, en die Sondagaand-gespreksprogram Nuusdag perspektief.
Suzaan Steyn Foto: Nardus Engelbrecht
Albei is op e.tv se gratis televisiediens OpenView en die DStv-kanaal eExtra uitgesaai.
Personeel was geskok toe hulle Woensdag daarvan ingelig is, sê 'n werker by die kanaal.
"Hul hantering van die saak was nie menslik nie," sê die werknemer, wat anoniem wil bly.
Volgens nóg 'n werknemer is hulle Woensdag meegedeel dat Nuusdag Vrydag vir die laaste keer uitgesaai sou word.
Die rede vir die besluit was dat die program nie winsgewend is nie, sê die werker.
"Van die vryskutaanbieders is nie eens in kennis gestel van die besluit nie en het Donderdag nog kom werk." Daar is vir hulle gesê daar sal probeer word om vir hulle werk elders in die maatskappy te vind.
Nuusdag is aanvanklik saans om 20:00 uitgesaai, maar later na 18:30 verskuif – dieselfde tydgleuf as SABC2 se Afrikaanse bulletin. eNuus (wat saans op kyk­NET uitgesaai word) se werkers is per e-pos ingelig dat hul werk nie in gedrang is nie.
E.tv sê in 'n verklaring sy besluit om Nuusdag te staak is weens " 'n hersiene strategiese sakebenadering".